《次韵王继学侍御金陵杂咏十首 其二 东窗看山》
元代·大欣

微茫翠浪泻青瑶，木末斜分鸟道遥。云敛江亭初过雨，月明津树欲生潮。

崖根橘柚知谁种？涧曲茅茨许共樵。不羡东山携妓看，堆盘鲙玉映红绡。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。居杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。